**Φιλοσοφία– Σκοπιμότητα προγράμματος**

Τις τελευταίες δεκαετίες και ειδικότερα, τα τελευταία χρόνια γίνεται ιδιαίτερος λόγος για τα ανθρώπινα δικαιώματα των μεταναστών/τριών και των ανδρών και γυναικών προσφύγων, ενώ συγχρόνως, σε παγκόσμιο επίπεδο καταβάλλονται σημαντικές προσπάθειες σε ποικίλα επίπεδα για την αναγνώριση, κατοχύρωση, επέκταση και διασφάλισή τους.

Είναι αναντίρρητα αποδεκτό ότι οι μετανάστες/τριες και οι άνδρες και γυναίκες πρόσφυγες υφίστανται, αρκετά συχνά, σε ατομικό και κοινωνικό επίπεδο, σημαντικούς περιορισμούς και καταπάτηση των ανθρωπίνων δικαιωμάτων τους, με αποτέλεσμα να εντάσσονται στις ευάλωτες κοινωνικές ομάδες.

Κομβικής σημασίας ζήτημα για τα ανθρώπινα δικαιώματα των προσφύγων και των μεταναστών αποτελεί η διάκριση της έννοιας του μετανάστη και του πρόσφυγα, καθώς και των επιμέρους κατηγοριών τους.

Σκοπός του προγράμματος είναι η γνωριμία των μαθητών/τριών με το εννοιολογικό περιεχόμενο του όρου μετανάστης και πρόσφυγας, η αναγνώριση των διαφόρων κατηγοριών των μεταναστών/τριών και των προσφύγων, καθώς και ο εντοπισμός των προβλημάτων που αυτοί οι άνθρωποι αντιμετωπίζουν.

Επίσης, στη σκοποθεσία του προγράμματος εντάσσεται η καλλιέργεια του αλληλοσεβασμού απέναντι στους μετανάστες και τους πρόσφυγες και ευρύτερα η κατά το δυνατό πιο ομαλή και άμεση συμπερίληψη των συγκεκριμένων ανθρώπων στο κοινωνικό σύνολο. Ειδικότερα, όσον αφορά στα παιδιά μεταναστευτικής ή προσφυγικής προέλευσης βασική επιδίωξη αποτελεί η συμπερίληψή τους στην εκπαιδευτική και μαθησιακή διαδικασία.

Παράλληλα, το παρόν πρόγραμμα αποσκοπεί στην όξυνση της κριτικής σκέψης του/της μαθητή/τριας ως προς το φαινόμενο της μετανάστευσης και της προσφυγιάς, καθώς και στην ενεργοποίηση και ευαισθητοποίησή τους στην κατεύθυνση της υπεράσπισης και ενίσχυσης των μεταναστών/τριών και των προσφύγων.