**Περιγραφή εργαστηρίων και δράσεων**

Πριν την έναρξη της μαθησιακής διαδικασίας στο εργαστήριο ο/η εκπαιδευτικός οφείλει να προβεί στην κατάλληλη διαμόρφωση του χώρου (θρανία), ώστε οι μαθητές/τριες χωρισμένοι/ες σε ανομοιογενείς ομάδες των 3 έως 5 ατόμων να εργαστούν ομαδοσυνεργατικά.

Οι ομάδες έχουν συγκροτηθεί από τον/την εκπαιδευτικό στην αρχή της πρώτης διδακτικής ώρας του προγράμματος ή ιδανικά, εάν αυτό είναι εφικτό, πριν την πρώτη διδακτική ώρα του προγράμματος.

Οι εκπαιδευτικοί οφείλουν να επισημάνουν ότι κάθε μαθητής/τρια πρέπει να συμμετέχει ενεργά στην υλοποίηση των δραστηριοτήτων αλληλεπιδρώντας παράλληλα με τα υπόλοιπα μέλη της ομάδας.

Το εργαστήριο δύναται να υλοποιηθεί τόσο στο εργαστήριο πληροφορικής της σχολικής μονάδας, όσο και σε αίθουσα διδασκαλίας, η οποία διαθέτει υπολογιστή, βιντεοπροβολέα και ταχεία σύνδεση στο διαδίκτυο, εάν αυτό απαιτείται.

Εφόσον οι μαθητές/τριες διαθέτουν φορητούς υπολογιστές δύνανται να τους έχουν μαζί τους, ώστε να τους αξιοποιήσουν στην εργασία κατά ομάδες. Σε αυτή την περίπτωση, με μέριμνα του/της εκπαιδευτικού, είναι αναγκαίο να έχει εγκατασταθεί στους υπολογιστές τους το κατά περίπτωση απαιτούμενο λογισμικό, ώστε να διευκολυνθεί η διδακτική και μαθησιακή διαδικασία χωρίς να χαθεί πολύτιμος χρόνος.

Επίσης, απαραίτητα κρίνονται τα φύλλα εργασίας, τα οποία ο/η εκπαιδευτικός είναι απαραίτητο να παρέχει στους/στις μαθητές/τριες με την έναρξη της διδακτικής – μαθησιακής διαδικασίας και να περιγράφει σε αυτά με απλότητα και σαφήνεια τι πρέπει να κάνουν.

Σε κάθε μαθητή/τρια παρέχεται ένα ατομικό φύλλο εργασίας, μολονότι οι μαθητές/τριες απαντούν ως ομάδα. Αυτό πραγματοποιείται, ώστε κάθε μαθητής/τρια να έχει τη δυνατότητα να καταγράψει τις δικές του απαντήσεις στο φύλλο εργασίας, εφόσον αυτές διαφέρουν από τις απαντήσεις των υπόλοιπων μαθητών/τριων της ομάδας.

Η προσέγγιση του εργαστηρίου πραγματοποιείται με τη «συνεργατική καθοδηγούμενη ανακάλυψη», στα πλαίσια της οποίας οι μαθητές/τριες μέσω συγκεκριμένων δραστηριοτήτων διερευνούν το διδακτικό υλικό και οικοδομούν τη

νέα γνώση (Ματσαγγούρας, 2008).

Ο/Η εκπαιδευτικός κατά τη διάρκεια της υλοποίησης του εργαστηρίου οφείλει να

λειτουργεί καθοδηγητικά, υποστηρικτικά, ενισχυτικά και εμψυχωτικά δίνοντας

σαφείς οδηγίες προς τους/τις μαθητές/τριες και ενημερώνοντάς τους για το χρόνο,

τον οποίο έχουν στη διάθεσή τους για την ολοκλήρωση της εργασίας τους, ώστε να

καταστεί δυνατή η «ανακάλυψη» της γνώσης.